Foto’s: Bloed, sweet en Stormers-vreugdeFoto: GB Jordaan. Volgens Steven Kitshoff was gisteraand se sukses in die eindstryd van die Verenigde Rugbykampioenskap (VRK) amper so soet soos die Wêreldbeker-triomf in 2019. Die Stormers het die Bulls met 18 – 13 voor 31 000 toeskouers in die DHL-stadion geklop om die silwerware omhoog te hou. En die Stormers-kaptein meen dat die ondersteuners beslis hul rol goed in die tuisspan se suksesverhaal vertolk het. “As ’n mens nou terugkyk het ons aanvanklik net na ’n topagtplek gekyk om vir die Europese Kampioenebeker te kwalifiseer. Maar [die oorwinning] is spesiaal; die ondersteuners was ongetwyfeld die ekstra speler op die veld. Daar het ’n wonderlike atmosfeer geheers en ek is baie dankbaar vir die span se ondersteuners,” het Kitshoff gesê. Die 35-jarige Deon Fourie het in sy 100ste wedstryd vir die Stormers nie net ’n eindstryd saam met sy span gewen nie, maar hy is ook as die speler van die wedstryd aangewys. Sy klipharde spel in die eerste helfte het onder meer gesorg dat die Bulls – wat toe beslis op die voorvoet was – nie enige telbordmomentum kon opbou nie. ⭐️ Your URC Grand Final Player of the Match ⭐️ ???? Deon Fourie | @THESTORMERS ???? 100th Match | @THESTORMERS #URC | #STOvBUL | #AllFor1 pic.twitter.com/mGQttuRDGG — United Rugby Championship (URC) (@URCOfficial) June 18, 2022 Sommige ondersteuners het in die aanloop tot die eindstryd geglo dat die Kapenaars die buiteperdspan is, maar Jake White meen dat sulke praatjies sommer bog is. “Die Stormers het vyf spelers wat destyds die Webb Ellis-trofee saam met die Springbokke gewen het, terwyl nege spelers deel van die Springbok-groep is. Terselfdertyd was ons 15de op die punteleer en het vyf uit ses wedstryde verloor. Maar ons het ons kanse gehad en vanuit ’n rugbyoogpunt kan ek nie kla nie. Ons moes dinge beter afgerond het en ons het nie,” het die Bulls se direkteur van rugby gesê.